Diari Oficial de la Generalitat Valenciana


Sumari del DOGV 7076, del 26-07-2013 (2013/7896)

ORDE 30/2013, de 23 de juliol, de la Conselleria d'Economia, Indústria, Turisme i Ocupació, per la qual es convoquen les subvencions destinades a la contractació de persones desempleades en programes d'ocupació pública d'interés general i social, per a l'exercici 2013.
-----------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7076

Data del DOGV
:   26-07-2013

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2013/7896


Data del document
:   23-07-2013

Organisme emissor
:   Conselleria d'Economia, Indústria, Turisme i Ocupació

Tipus de document
:   Ordre

Descriptors 

:   * Conselleria d'Economia, Indústria, Turisme i Ocupació
    * ajuda pública

ORDE 30/2013, de 23 de juliol, de la Conselleria d'Economia, Indústria, Turisme i Ocupació, per la qual es convoquen les subvencions destinades a la contractació de persones desempleades en programes d'ocupació pública d'interés general i social, per a l'exercici 2013.   
 [2013/7896]  
Entre les prioritats de l'Estratègia Espanyola per a l'Ocupació figuren de forma destacada el foment de l'ocupabilitat, la inclusió social i la igualtat d'oportunitats entre hòmens i dones. Per a aconseguir estos objectius, assumits igualment en el II Pacte Valencià pel Creixement i l'Ocupació 2009-2013 (PAVACE II), la Generalitat s'ha fixat com a objectiu principal en matèria d'ocupació que l'economia valenciana genere llocs de treball, atenent en especial a la inserció dels col·lectius de desocupats amb més dificultats per a accedir a una ocupació.  
  
En el marc d'este context programàtic, el Consell ha impulsat el Pla Oportunitat, una de les mesures del qual es regula en esta convocatòria. Este pla respon a la necessitat d'adoptar mesures de xoc en l'àmbit laboral que tinguen una incidència directa en els col·lectius de desempleats amb més dificultats d'inserció en el mercat de treball.  
  
Amb esta finalitat, la present convocatòria regula dos programes que tenen per objecte facilitar la contractació de persones desempleades per part de les corporacions locals de la Comunitat Valenciana, per a la realització d'obres o servicis d'interés general o social, a fi de propiciar una millora en l'ocupabilitat dels participants. De forma paral·lela, es dóna continuïtat al programa d'ocupació específic per a zones d'interior, en el marc que es va establir en el Pla de Revitalització de les Comarques d'Interior de la Comunitat 2004-2011, orientat a la creació i manteniment de l'ocupació en les zones esmentades.  
El contingut de la convocatòria és el següent:  
El títol I establix les disposicions comunes de les ajudes.  
El títol II regula les particularitats dels programes de subvencions com s'indiquen a continuació:   
El capítol I, subvencions en col·laboració amb les corporacions locals (EMCORP). Estes accions de foment de l'ocupació promogudes pel Servici Públic d'Ocupació Estatal podran ser objecte de cofinançament pel Fons Social Europeu, a través del seu Programa Operatiu PO 2007-2013, Adaptabilitat i Ocupació.  
El capítol II, subvencions dirigides a municipis de comarques d'interior (EZOINT). Estes ajudes estaran cofinançades pel Fons Social Europeu a través del Programa Operatiu de la Comunitat Valenciana 2007-2013, aprovat per Decisió de la Comissió, de 20 de desembre de 2007. Fons Estructurals 2007-2013, Unió Europea-Comunitat Valenciana: «El FSE invertix en el teu futur».  
En virtut d'això, fent ús de les facultats conferides per la Llei 5/1983, de 30 de desembre, del Consell, i el Decret 188/2012, de 21 de desembre, del Consell, pel qual s'aprova el Reglament Orgànic i Funcional de la Conselleria d'Economia, Indústria, Turisme i Ocupació,  
  
ORDENE  
  
TÍTOL I  
Disposicions comunes  
  
CAPÍTOL I  
Disposicions generals  
  
Article 1. Objecte i àmbit  
Esta orde té com a objecte promoure la generació d'ocupació d'interés general i social en l'àmbit de la Comunitat Valenciana, per mitjà de la concessió de subvencions destinades a la contractació de persones desempleades per a l'execució d'obres i servicis d'interés general i social, afavorint el manteniment de la població dels municipis de les comarques d'interior, aconseguint que existisca una millor dotació de servicis públics i incrementant l'ocupabilitat dels treballadors amb l'adquisició de pràctiques professionals que faciliten la seua inserció en el mercat laboral.   
  
Article 2. Beneficiaris de les subvencions  
Podran ser beneficiaris d'estes subvencions:  
1. En el cas de les ajudes regulades en el títol II, les corporacions locals municipals o les entitats dependents o vinculades a estes, conjuntament amb la corporació local a què estiguen adscrites, que realitzen actuacions dirigides a promoure la generació d'ocupació. No en seran beneficiaris els municipis relacionats en l'annex.  
2. En el marc del Pla de Revitalització de les Comarques d'Interior, títol II, capítol II, els municipis relacionats en l'annex.  
3. En qualsevol cas només s'admetrà una sol·licitud per municipi; en el cas que es presente més d'una sol·licitud, es considerarà únicament la de major quantia. L'atenció a les entitats locals menors es canalitzarà a través de la sol·licitud del seu municipi de referència.  
4. No podran obtindre la condició de beneficiàries les entitats en què concórrega alguna de les prohibicions previstes en l'article 13 de la Llei 38/2003, de 17 de novembre, General de Subvencions, l'apreciació de les quals es farà en la forma prevista en el dit article.  
  
Article 3. Obligacions dels beneficiaris  
A més del que disposa l'article 14 de la Llei General de Subvencions i les que expressament s'arrepleguen en la resolució de concessió, són obligacions dels beneficiaris:  
a) Justificar, dins del temps establit i en la forma escaient, davant l'òrgan concedent, la realització de l'activitat o l'adopció del comportament, així com el compliment dels requisits i condicions que en determinen la concessió o el gaudi.  
b) Comunicar a l'òrgan concedent l'obtenció d'altres subvencions o ajudes per a la mateixa finalitat, procedents de qualsevol administració, ens públic o privat, així com qualsevol alteració de les condicions tingudes en compte per a la concessió de la subvenció que puguen donar lloc a la modificació de la resolució de concessió.  
c) Facilitar totes aquelles dades i informació que, en qüestions relacionades amb les subvencions concedides els siguen requerides pel Servef.  
d) Sotmetre's a les actuacions de control financer de la Intervenció General de la Generalitat i de les institucions comunitàries per ser les ajudes cofinançades pel Fons Social Europeu, i complir amb l'obligació de col·laboració amb aquelles, de conformitat amb el que preveuen els articles 45 i 46 de la Llei General de Subvencions.   
e) Disposar dels llibres comptables, registres diligenciats i la resta de documents degudament auditats en els termes exigits per la legislació aplicable al beneficiari.  
f) Adoptar les mesures necessàries per a donar l'adequada publicitat del caràcter públic del finançament del programa, i si és el cas, per tractar-se d'ajudes cofinançades pel Fons Social Europeu, El beneficiari estarà subjecte a les normes d'informació i publicitat que establix el Reglament (CE) número 1828/2006, de la Comissió, de 8 de desembre de 2006, que fixa normes de desplegament per al Reglament (CE) número 1083/2006, del Consell, d'11 de juliol de 2006, pel qual s'establixen les disposicions generals relatives al Fons Europeu de Desenrotllament Regional, Fons Social Europeu i Fons de Cohesió, i el Reglament (CE) número 1080/2006, del Parlament Europeu i del Consell, de 5 de juliol de 2006, relatiu al Fons Europeu de Desenrotllament Regional. Entre les normes esmentades cal destacar que la concessió de la subvenció implica l'acceptació de ser inclòs en una llista, que es publicarà de forma electrònica o per qualsevol altre mitjà, en la qual figuraran els beneficiaris, l'operació finançada i l'import de l'ajuda.   
g) Els beneficiaris d'estes subvencions, hauran de mantindre un registre comptable del gasto en un sistema de comptabilitat separada o amb un codi comptable adequat i identificat, als efectes de control financer del Fons Social Europeu.  
h) Conservar els document originals o còpies certificades conforme amb estos, justificatius de l'aplicació dels fons rebuts, inclosos els documents electrònics, durant almenys tres anys a partir del tancament del programa Operatiu 2007-2013 (el que s'estima que puga tindre lloc al voltant de l'any 2025), mentres puguen ser objecte de les actuacions de comprovació i control.  
  
Article 4. Destinataris finals. Requisits dels treballadors  
1. Els destinataris finals d'estos programes són les persones desempleades, inscrites com a demandants d'ocupació en els centres Servef d'Ocupació de la Generalitat, requisit que haurà de complir-se en el moment de la seua contractació.  
2. Les entitats beneficiàries sol·licitaran oferta d'ocupació al centre Servef corresponent i seleccionaran els treballadors, d'entre els que li siguen remesos per aquell.   
3. Per a la contractació de les persones seleccionades s'utilitzarà la modalitat contractual de jornada de treball a temps parcial mínima de cinc hores setmanals o de 20 hores mensuals durant un període mínim de tres mesos, a fi d'afavorir l'accés a l'ocupació d'un nombre més gran de treballadors.  
4. En el cas de baixa d'algun dels treballadors abans que finalitze l'obra o servici, es podrà substituir per un altre treballador, d'entre els enviats inicialment pel centre Servef d'Ocupació, en reserva per prioritat de baremació, que continuen en situació de demandants d'ocupació. Si entre els enviats no quedaren treballadors, o no reuniren els requisits per a la seua contractació, s'aplicarà el procediment dels paràgrafs 1 i 2 d'este article. Esta circumstància haurà de ser comunicada a l'òrgan que va concedir la subvenció.  
  
Article 5. Criteris per a la selecció de treballadors  
1. Els treballadors se seleccionaran tenint en compte els criteris següents:  
a) Major adequació al lloc de treball oferit.  
b) Condició de persona amb discapacitat.   
c) Nivell de protecció per desocupació.  
d) Existència de responsabilitats familiars.  
e) Condició de dona.  
f) Situació o risc de desocupació de llarga duració.  
2. Els criteris anteriors s'aplicaran segons es determine per resolució del director general del Servef.   
  
Article 6. Destinació i quantia de les subvencions   
1. Les subvencions es destinaran al finançament dels costos salarials dels treballadors contractats per a l'execució de les obres o servicis d'interés general i social.  
2. La quantia de les ajudes serà per a sufragar costos salarials, en funció de la jornada realitzada, dels treballadors desempleats contractats, inclosa la cotització empresarial a la Seguretat Social per tots els conceptes en la mateixa quantitat que la fixada per al salari, segons conveni col·lectiu vigent en la data de presentació de la sol·licitud, amb el límit de 1.080 euros, per cada treballador contractat.  
3. S'entendrà com a cost salarial només les percepcions econòmiques per la prestació del servici, excloent-ne dietes, indemnitzacions i bestretes com a conseqüència de l'activitat laboral.  
No seran subvencionables ni els costos salarials ni els de la cotització a la Seguretat Social, quan un treballador cause baixa laboral durant l'execució del projecte subvencionat tant si és per malaltia o accident comú, com per malaltia o accident professional o per maternitat o paternitat.  
  
CAPÍTOL II  
Procediment per a la concessió de les ajudes  
  
Article 7. Forma i termini de presentació de sol·licituds  
1. Dirigides al Servef, les sol·licituds es presentaran en formularis normalitzats en les corresponents direccions territorials d'Ocupació del Servef, sense perjuí de la seua presentació segons el que disposa l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, inclosa la presentació, si és el cas, a través del corresponent registre telemàtic.  
2. El termini per a la presentació de sol·licituds serà de 15 dies hàbils a comptar de l'endemà de la publicació d'esta orde en el Diari Oficial de la Comunitat Valenciana.   
  
Article 8. Documentació   
1. La sol·licitud haurà d'anar acompanyada, en una primera fase, de la documentació següent:   
a) Dos exemplars del model de dades de domiciliació bancària, excepte si s'ha presentat amb anterioritat davant el Servef i no ha experimentat variació, i en este cas s'indicarà el compte en què haurà d'efectuar l'ingrés.  
b) Declaració responsable del representant legal de l'entitat sol·licitant que indique que esta no es troba incursa en les prohibicions establides en l'article 13, apartats 2 i 3 de la LGS, per a obtindre la condició de beneficiari de subvencions.  
c) Si l'entitat sol·licitant és una entitat dependent o vinculada a una corporació local haurà d'adjuntar a més la documentació acreditativa i identificativa de l'entitat i del seu representant legal.  
d) Annex a la sol·licitud, formulari normalitzat, que contindrà la denominació del projecte i especificarà l'import global sol·licitat.  
e) Certificat del secretari de la corporació local o òrgan equivalent de l'acord d'aprovació del projecte de l'obra o servici per al qual se sol·licita la subvenció.  
2. Segona fase d'aportació de documentació. Proposada per la comissió de valoració la concessió d'un import màxim per entitat sol·licitant i notificada la quantia esmentada a aquelles, quantia que podrà realitzar-se per mitjà de la seua publicació en el Diari Oficial de la Comunitat Valenciana, estes hauran de presentar en el termini que s'especifique en la comunicació, el següent:  
a) Memòria explicativa del projecte concret que pretenguen realitzar, segons model normalitzat, i adjuntaran, si és el cas, informació addicional de les actuacions. En cas de realització d'obres que així ho exigisquen, haurà d'adjuntar-se projectes i plànols corresponents.   
b) Comunicació del conveni col·lectiu d'aplicació, indicant les hores setmanals considerades com a jornada completa i taula salarial d'aplicació en 2013.  
c) Certificat del secretari de la corporació local o òrgan equivalent en què conste que l'entitat disposa de prou assignació pressupostària per a fer-se càrrec de les partides pressupostàries no subvencionades pel Servef.   
  
Article 9. Instrucció i procediment de concessió  
1. La concessió de les ajudes es tramitarà en règim de concurrència competitiva.  
2. La Instrucció del procediment de concessió de subvencions correspondrà a les direccions territorials d'Ocupació del Servef.   
3. Després de l'examen de les sol·licituds presentades en els programes de subvencions regulats en l'orde, la comissió de valoració emetrà acta en què es concretarà l'import màxim d'ajuda que individualment s'haja assignat a cada entitat en funció de la dotació pressupostària prevista para cada un dels programes.   
L'òrgan instructor, a la vista de l'expedient i de l'acta de la comissió de valoració, notificarà les quanties màximes corresponent a l'entitat sol·licitant, a fi que aporte la documentació assenyalada en l'article 8.2, segona fase, que permeta formular la proposta de resolució a l'òrgan competent.  
4. La comissió de valoració estarà formada per cinc membres amb la composició següent: presidenta, el cap de l'Àrea de Foment d'Ocupació, vocals, els tres caps de servici adscrits a aquella, o persones que els substituïsquen; i com a secretari un representant de l'Àrea de Foment d'Ocupació, que actuarà sense vot.   
5. La comissió de valoració, en tant que òrgan col·legiat, s'ajustarà en el seu funcionament al règim establit per estos en els articles 22 a 29 de la Llei 30/1992, de Règim Jurídic de les Administracions Públiques i del Procediment Administratiu Comú.   
6. L'òrgan competent per a la tramitació de les sol·licituds podrà demanar dels interessats l'aportació addicional d'altres documents o dades aclaridores que estime necessaris per a resoldre sobre la sol·licitud presentada.  
7. Serà requisit per a la concessió i per al pagament de les subvencions que els beneficiaris o entitats col·laboradores no siguen deutors per resolució ferma de procedència de reintegrament, en els termes establits en l'article 21 del Reial Decret 887/2006.  
  
Article 10. Resolució  
1. La competència per a resoldre sobre les sol·licituds formulades correspon al director general del Servef o òrgan en què delegue.  
2. El termini per a resoldre i notificar la resolució procedent serà de sis mesos a comptar de l'endemà de l'entrada de la sol·licitud en qualsevol dels registres del Servef. Transcorregut el termini esmentat, s'entendrà desestimada la sol·licitud per silenci administratiu.  
Per a la màxima eficàcia dels programes, qualsevol sobrant de crèdit que puga produir-se, després de les resolucions de concessió, s'assignarà als sol·licitants de les ajudes per l'òrgan competent.   
  
Article 11. Resolució de pagament i resolució d'incidències  
Els directors territorials d'ocupació, per delegació del director general del Servef, seran els òrgans competents per a efectuar el reconeixement d'obligacions i la proposta de pagament de la subvenció, així com per a resoldre les incidències que es produïsquen després de la concessió de les ajudes (com modificacions justificades del projecte inicial, baixa o substitució d'algun dels treballadors contractats, o qualsevol variació de les condicions particulars de la concessió).   
  
Article 12. Terminis de justificació  
1. La documentació justificativa d'inici de l'obra o servici, es presentarà en el termini de 30 dies naturals des de la data d'inici efectiva, a efecte de possibilitar la tramitació de l'acompte del 60 per cent de la subvenció amb anterioritat al tancament de l'exercici pressupostari.   
L'inici de projectes haurà de produir-se en l'exercici pressupostari en què es concedix l'ajuda; en qualsevol altre cas serà procedent la revocació de la subvenció concedida.  
2. Els projectes hauran de finalitzar com a màxim el 31 de març de 2014.   
La documentació justificativa de l'execució del projecte haurà d'aportar-se en el termini de dos mesos des de la seua finalització.  
  
Article 13. Inici de les obres o servicis   
El començament de l'obra o servici, s'acreditarà davant de la direcció territorial d'Ocupació, per mitjà de la presentació per l'entitat beneficiària, del document «Certificat d'inici», subscrit pel secretari de la corporació local o òrgan equivalent, en model normalitzat, adjuntant així mateix la següent documentació, (original o còpies compulsades per la pròpia entitat):  
- Acta de selecció de les persones contractades amb el llistat de persones desempleades remés pel centre Servef.  
- Contractes de treball, en els quals s'indicarà el nombre d'hores setmanals o mensuals de la jornada de treball; la jornada a temps complet prevista en el conveni col·lectiu d'aplicació, així com el percentatge de jornada en relació amb una jornada a temps complet.  
- Comunicació d'estos al centre Servef i altes en la Seguretat Social dels treballadors.  
- Document normalitzat, de notificació als treballadors contractats del cofinançament de la subvenció pel Fons Social Europeu.   
  
En el certificat d'inici s'indicarà el codi comptable identificable i adequat de tots els ingressos i gastos referits a operacions d'afectació de la subvenció a la finalitat de la seua concessió.  
  
Article 14. Finalització i justificació de les obres i servicis  
Finalitzada l'obra o servici, l'entitat beneficiària haurà de justificar la subvenció concedida davant de la direcció territorial d'Ocupació corresponent, en el termini màxim de dos mesos des de la seua finalització.   
La justificació es realitzarà per mitjà del compte justificatiu del gasto realitzat, que contindrà la documentació següent:  
1. Informe «Fi d'obra o servici» en model normalitzat.   
2. Una memòria d'actuació justificativa del compliment de les condicions imposades en la concessió de la subvenció, amb indicació de les activitats realitzades i dels resultats obtinguts, amb especial referència a l'ocupació, incloent-hi un model normalitzat.  
3. Una memòria econòmica justificativa del cost de les activitats realitzades per mitjà del «Certificat de gasto final», igualment en model normalitzat, subscrit pel secretari de la corporació local, que contindrà la relació dels treballadors contractats així com el cost salarial detallat de cada un d'estos, acompanyant, si és el cas, el justificant del reintegrament dels fons no utilitzats.  
4. Una relació detallada d'altres ingressos o subvencions que hagen finançat l'activitat subvencionada amb indicació del concepte, import, i la seua procedència, o si és el cas, declaració del responsable de l'entitat de no haver percebut altres ingressos que financen l'activitat subvencionada.  
5. Als efectes de la certificació de subvencions al Fons Social Europeu, i d'acord amb les instruccions de l'autoritat de gestió sobre les verificacions (articles 60 del Reglament CE 1083/2006, i 13 del Reglament CE 1828/2006), els beneficiaris hauran d'aportar a més:  
  
- Un annex amb el detall del compte justificatiu dels gastos en relació amb els costos salarials i de Seguretat Social, que podrà presentar-se a través de l'aplicació informàtica eSIDEC, acompanyat de fotocòpies compulsades per la pròpia entitat, de la documentació següent:  
  
- Nòmines dels treballadors i justificants del càrrec en compte, amb l'estampillat del % d'imputació a l'expedient de subvenció.  
- Butlletins de cotització a la Seguretat Social, TC1/rebut de liquidació de cotitzacions i TC2, junt amb els justificants corresponents acreditatius del pagament.  
- Declaració trimestral de retencions i ingressos a compte de l'IRPF (model 111) corresponent als mesos en què figuren treballadors subvencionats pel Servef.  
- Certificat del secretari de l'entitat, o declaració del representant legal, sobre l'ingrés a compte corresponent de l'IRPF, de les persones contractades per a la realització del projecte, amb la relació d'aquelles.   
  
- Dos fotografies mínim de l'actuació realitzada.  
- Justificació de la publicitat del cofinançament de la subvenció pel FSE (cartells, fullets, premsa, publicació, etc.).  
El beneficiari a més de conservar esta documentació haurà de mantindre junt amb aquella, el resum anual de retencions i ingressos a compte sobre rendiments del treball, corresponent a l'exercici (model 190), que podrà ser requerit als efectes de control posterior.  
6. D'acord amb el que establix l'article 31.2 de la Llei 38/2003, General de Subvencions, es considerarà gasto realitzat el que ha sigut efectivament pagat amb anterioritat a la finalització del període de justificació determinat en este article. No obstant, els TC i els models 111 que el beneficiari haja de presentar una vegada vençut el termini esmentat, es justificaran davant de l'òrgan gestor de les ajudes en el termini d'un mes a comptar de la data de la seua presentació davant de l'administració competent.  
7. En cas de reintegrament de subvenció, s'identificarà necessàriament, amb claredat, l'entitat beneficiària i el número d'expedient pel qual es va contractar les persones desempleades.  
  
Article 15. Liquidació de les ajudes  
1. Rebuda la documentació justificativa de l'inici de les obres o servicis, es proposarà el lliurament a l'entitat beneficiària del 60 per cent de la subvenció concedida, de conformitat amb l'article 35.3.a de la Llei 11/2012, de 27 de desembre, de Pressupostos de la Generalitat per a l'exercici 2013.   
2. La quantia restant es lliurarà quan l'entitat beneficiària haja finalitzat l'actuació i justificat la totalitat dels gastos efectivament realitzats, en concepte de salaris i Seguretat Social, de conformitat amb el que establix l'article anterior.  
  
Article 16. Seguiment i control de les ajudes  
1. Correspondrà a la direcció general del Servef, per si mateixa o a través de les direccions territorials d'Ocupació del Servef, dur a terme la funció de seguiment i control de les subvencions concedides en els programes regulats en esta orde.  
2. Per a la realització d'estes funcions s'utilitzaran quants mitjans estiguen a disposició del Servef, inclús la contractació amb tercers i la col·laboració, en el marc que siga procedent, amb la Inspecció de Treball i Seguretat Social.  
  
Article 17. Concurrència de subvencions  
1. Seran incompatibles, entre si, els programes de subvencions regulats en esta orde.   
2. L'import de les subvencions no podrà ser, en cap cas, de tal quantia que aïlladament o en concurrència amb subvencions o ajudes d'altres administracions públiques o d'altres ens públics o privats, nacionals o internacionals, supere el cost de la contractació dels treballadors subvencionats, incloses les cotitzacions a la Seguretat Social.  
  
Article 18. Modificació de la subvenció i reintegrament de les ajudes concedides  
1. Tota alteració de les condicions tingudes en compte per a la concessió de la subvenció, i en tot cas l'obtenció concurrent de subvencions o ajudes atorgades per altres administracions o ens públics o privats, podrà donar lloc a la modificació de la resolució de concessió.  
2. Donaran lloc a l'obligació de reintegrar, totalment o parcialment, les quantitats percebudes, així com l'exigència de l'interés de demora des de la data del pagament de la subvenció fins que s'acorde la procedència del seu reintegrament, els casos previstos en l'article 37 de la Llei General de Subvencions i de conformitat amb el que establixen els articles 91, 92 i 93 del Reial Decret 887/2006.  
3. El que disposen els paràgrafs precedents serà aplicable sense perjuí de la possible qualificació dels fets com a infracció administrativa i incoació del corresponent procediment sancionador, de conformitat amb el que disposen els articles 52 i següents de l'esmentada Llei General de Subvencions i el títol IV del Reial Decret 887/2006.   
  
Article 19. Avaluació de les actuacions subvencionades  
L'entitat queda obligada a facilitar tota la informació que siga necessària i en la forma que es determine per la Direcció General del Servef, a fi de realitzar l'avaluació que corresponga sobre les actuacions subvencionades.  
  
Article 20. Rendiments financers  
D'acord amb el que preveu l'article 19.5 de la Llei 38/2003, General de Subvencions, els rendiments financers que es generen pels fons lliurats als beneficiaris no incrementaran l'import de la subvenció concedida, en raó a la seua escassa quantia i la dificultat de la seua aplicació a les activitats subvencionades i del seu seguiment i control.   
  
  
TÍTOL II  
  
CAPÍTOL I  
Programes de subvencions en col·laboració   
amb les corporacions locals (EMCORP)  
  
Article 21. Requisits dels projectes   
1. Les obres i servicis subvencionables hauran de complir els requisits següents:  
a) Que es tracte d'obres i servicis d'interés general i social i siguen competència de les corporacions locals.  
b) Que siguen executats per les entitats sol·licitants en règim d'administració directa.  
c) Que els projectes es desenrotllen en un període de temps màxim de quatre mesos.  
d) Que en la seua execució o prestació s'afavorisca la pràctica professional dels desempleats.  
e) Que l'entitat sol·licitant de la subvenció dispose d'assignació pressupostària suficient per a fer-se càrrec de les partides pressupostàries no subvencionades, per a la realització de l'obra o servici que es tracte.   
2. Les obres i servicis es realitzaran preferentment en alguna de les activitats següents:  
- Servicis d'utilitat col·lectiva, com ara millora de la vivenda, revaloració d'espais públics urbans, transports col·lectius, servicis de proximitat, així com activitats que afecten la gestió de residus, gestió d'aigües, protecció i manteniment de zones naturals així com aquelles que incidisquen directament o indirectament en el control de l'energia.  
  
- Servicis d'oci i culturals, com ara promoció del turisme, desenrotllament cultural local, promoció de l'esport i sector audiovisual.  
- Servicis personalitzats de caràcter quotidià, com ara atenció de xiquets, prestació de servicis a domicili a persones amb discapacitat o majors, ajuda a jóvens en dificultat i amb desarrelament social.  
  
Article 22. Criteris per al repartiment de subvencions  
La comissió de valoració a la vista de les sol·licituds presentades realitzarà el repartiment de la dotació pressupostària destinada al programa, segons s'establix a continuació:  
a) Es proposarà per a cada municipi una quantia que li permeta sufragar els costos salarials de dos persones desempleades del municipi durant tres mesos, en jornada de cinc hores setmanals, a raó de 1.080 euros per treballador.  
b) El sobrant que poguera existir, després de procedir segons allò que s'ha assenyalat en el punt anterior, es repartirà de manera que puguen adjudicar-se successius contractes subvencionats als municipis en funció de la desocupació registrat en estos.  
En cap cas l'import assignat podrà superar la quantia de l'ajuda sol·licitada.  
  
CAPÍTOL II  
Programa de subvencions destinades   
a municipis de zones d'interior  
  
Article 23. Objecte i àmbit  
L'objectiu d'estes ajudes és afavorir el manteniment de la població dels municipis relacionats en l'annex, i aconseguir que existisca una dotació suficient de servicis públics, per mitjà de la contractació de persones desempleades, per a la realització d'obres o servicis d'interés general i social.  
  
Article 24. Criteris de repartiment de subvencions  
Vistes les sol·licituds presentades, la comissió de valoració distribuirà la dotació pressupostària corresponent entre els municipis de zones d'interior, segons s'establix en l'article 22 de l'Orde.  
  
DISPOSICIONS ADDICIONALS  
  
Primera. Finançament  
Les subvencions a les corporacions locals regulades en el títol II, capítol I, es finançaran amb càrrec al capítol 4, codi línia T2941000, del subprograma 322.51, Foment d'Ocupació, per un import global màxim de 2.500.000,00 euros. Fons procedents del Servici Públic d'Ocupació Estatal, (SEPE) PO 2007-2013, Adaptabilitat i Ocupació, cofinançats al 80 per cent pel Fons Social Europeu (FSE).   
  
Les subvencions destinades a municipis de zones d'interior, es finançaran amb càrrec al capítol 4, codi línia T2941000, del subprograma 322.51, Foment d'Ocupació, per un import global màxim estimat de 2.746.000,00 euros. cofinançats al 80 per cent pel Fons Social Europeu amb càrrec al PO 2007 2013, de la Comunitat Valenciana.   
  
Si al llarg de l'exercici 2013 hi ha crèdit disponible que permeta incrementar el finançament pressupostari previst inicialment per a l'execució dels programes, el Servef, prèvia publicació del crèdit esmentat en el Diari Oficial de la Comunitat Valenciana, podrà destinar-lo al finançament de sol·licituds presentades a l'empara d'esta convocatòria que, com a conseqüència de l'esgotament dels crèdits, no hagueren pogut ser ateses inicialment o ho hagueren sigut per un import inferior al sol·licitat, sense necessitat d'establir nou termini de presentació de sol·licituds, llevat que això servisca per a l'adequada gestió de cada programa i proporcionar major efectivitat a les polítiques actives d'ocupació dirigides a la reactivació de l'ocupació en la Comunitat Valenciana.  
  
  
Segona. Presentació de sol·licituds i documentació  
Els models normalitzats als quals s'al·ludix en la present orde es troben a disposició de les entitats sol·licitants en l'adreça d'internet: .   
  
Tercera. Normativa aplicable  
Estes ajudes estan subjectes a les bases establides pel Ministeri de Treball i Assumptes Socials en l'Orde de 26 d'octubre de 1998, del Ministeri de Treball i Assumptes Socials, per la qual s'establixen les bases per a la concessió de subvencions, en l'àmbit de col·laboració amb les corporacions locals per a la contractació de treballadors desempleats en la realització de obres i servicis d'interés general i social.   
Així mateix, estan subjectes als preceptes bàsics de la Llei 38/2003, de 17 de novembre, General de Subvencions, i al Reial Decret 887/ 2006, a l'Orde TAS/816/2005, de 21 de març, per la qual s'adeqüen al règim jurídic establit en la Llei 38/2003, les normes reguladores de subvencions que es concedisquen pel Servici Públic d'Ocupació Estatal en els àmbits d'ocupació i formació professional ocupacional, així com als preceptes en vigor del Text Refós de la Llei d'Hisenda Pública de la Generalitat Valenciana, aprovat pel Decret Legislatiu de 26 de juny de 1991.  
Finalment, resulta d'aplicació l'article 11 de la Llei 3/2000, de 17 d'abril, de Creació del Servici Valencià d'Ocupació i Formació, de manera que tant l'activitat subvencionada com el gasto que li siga inherent, podran estendre's durant l'exercici següent a aquell en què s'atorgue l'ajuda, sempre que l'activitat s'haja iniciat l'any de concessió.   
  
  
Quarta. Compatibilitat amb el mercat comú  
Les ajudes regulades en esta orde són compatibles amb el mercat comú i no estan subjectes a comunicació o notificació a la Comissió Europea, en no resultar d'aplicació el que preveu l'article 107.1 del Tractat de Funcionament de la Unió Europea, per estar destinades a administracions públiques per a la realització d'obres o servicis d'interés general i social.  
  
DISPOSICIÓ FINAL   
  
Única. Facultats d'execució i desenrotllament  
Es faculta el director general del Servef per a dictar les instruccions i adoptar les mesures que considere oportunes per al desplegament i aplicació d'esta orde; així mateix, se li delega la competència per a ampliar els terminis de presentació de sol·licituds i de justificacions, siguen d'inici de les activitats o siguen de justificació de gastos, quan concórreguen circumstàncies que ho aconsellen.   
Contra el present acte, que esgota la via administrativa, podran els interessats interposar un recurs contenciós administratiu en el termini de dos mesos, a comptar de l'endemà de la publicació, davant la Sala Contenciosa Administrativa del Tribunal Superior de Justícia de la Comunitat Valenciana, d'acord amb el que establixen els articles 10.1.a i 46.1 de la Llei 29/1998, de 13 de juliol, Reguladora de la Jurisdicció Contenciosa Administrativa, o, potestativament, un recurs de reposició davant l'òrgan que ha dictat la present disposició en el termini d'un mes, computats en els termes ja dits, de conformitat amb el que disposen els articles 116 i 117 de la Llei 30/1992, de Règim Jurídic de les Administracions Públiques i del Procediment Administratiu Comú, en la redacció feta per la Llei 4/1999, de 13 de gener. I això, sense perjuí de la possibilitat que les persones interessades puguen exercitar, si és el cas, qualsevol altre que estimen procedent. Quan la interessada siga una administració pública, podrà efectuar requeriment previ a la interposició del recurs contenciós administratiu, davant l'òrgan competent en el termini de dos mesos que es computaran a partir de l'endemà de la publicació, en els termes que preveu l'article 44 de la Llei 29/1998.  
  
  
València, 23 de juliol de 2013  
  
El conseller d'Economia, Indústria, Turisme i Ocupació,  
MÁXIMO BUCH TORRALVA.  
  
  
ANNEX I  
Relació municipis de zones d'interior   
  
El Comtat  
Agres  
Alcocer de Planes  
Alcoleja  
Alfafara  
Almudaina  
Alqueria d'Asnar, l-  
Balones  
Benasau  
Beniarrés  
Benilloba  
Benillup  
Benimarfull  
Benimassot  
Cocentaina  
Facheca  
Famorca  
Gaianes  
Gorga  
Millena  
Muro de Alcoy  
Orxa, l-  
Planes  
Quatretondeta   
Tollos   
  
L'Alt Vinalopó  
Beneixama  
Biar  
Camp de Mirra, el  
Cañada  
Salinas  
Sax  
Villena  
  
L'Alcoià   
Alcoi  
Banyeres de Mariola  
Benifallim  
Castalla  
Ibi  
Onil  
Penàguila  
Tibi  
  
El Vinalopó Mitjà  
Algueña  
Aspe  
Elda  
Fondó de les Neus, el  
Hondón de los Frailes  
Monforte del Cid  
Monòver  
Novelda  
Petrer  
Pinós, el  
Romana, la   
  
El Baix Segura-Interior  
Albatera  
Algorfa  
Almoradí  
Benejúzar  
Benferri  
Benijófar  
Bigastro  
Callosa de Segura  
Catral  
Cox  
Daya Nueva  
Daya Vieja  
Dolores  
Formentera del Segura  
Granja de Rocamora  
Jacarilla  
Montesinos, Los  
Orihuela  
Rafal  
Redován  
Rojales  
San Fulgencio  
San Isidro  
San Miguel de Salinas  
  
  
L'Alcalatén  
Alcora, l-  
Atzeneta del Maestrat  
Benafigos  
Xodos  
Costur  
Figueroles  
Lucena del Cid  
Useres, les  
Vistabella del Maestrazgo  
  
L'Alt Maestrat  
Albocàsser  
Ares del Maestrat  
Benassal  
Catí  
Culla  
Tírig  
Torre d'En Besora, la  
Vilar de Canes  
Vilafranca  
  
L'Alt Millars  
Arañuel  
Argelita  
Ayódar  
Castillo de Villamalefa  
Cirat  
Cortes de Arenoso  
Espadilla  
Fanzara  
Fuente la Reina  
Fuentes de Ayódar  
Ludiente  
Montán  
Montanejos  
Puebla de Arenoso  
Toga  
Torralba del Pinar  
Torrechiva  
Vallat  
Villahermosa del Río  
Villamalur  
Villanueva de Viver  
Zucaina  
  
L'Alt Palància  
Algimia de Almonacid  
Almedíjar  
Altura  
Azuébar  
Barracas  
Bejís  
Benafer  
Castellnovo  
Caudiel  
Chóvar  
Gaibiel  
Geldo  
Higueras  
Jérica  
Matet  
Navajas  
Pavías  
Pina de Montalgrao  
Sacañet  
Segorbe  
Soneja  
Sot de Ferrer  
Teresa  
Torás  
Toro, el  
Vall de Almonacid  
Viver  
  
El Baix Maestrat-Interior  
Càlig  
Canet lo Roig  
Castell de Cabres  
Cervera del Maestre  
Jana, la  
Pobla de Benifassà, la  
Rossell  
Salzadella, la  
Sant Jordi  
San Rafael del Río  
Sant Mateu  
Santa Magdalena de Pulpis  
Traiguera  
Xert  
  
Els Ports  
Castellfort  
Cinctorres  
Forcall  
Herbés  
Mata, la  
Morella  
Olocau del Rey  
Palanques  
Portell de Morella  
Todolella  
Vallibona  
Villores  
Zorita del Maestrazgo  
  
La Canal de Navarrés  
Anna  
Bicorp  
Bolbaite  
Chella  
Enguera  
Millares  
Navarrés  
Quesa  
  
La Foia de Bunyol  
Alborache  
Buñol  
Cheste  
Chiva  
Dos Aguas  
Godelleta  
Macastre  
Siete Aguas  
Yátova  
  
La Plana d'Utiel-Requena  
Camporrobles  
Caudete de las Fuentes  
Chera  
Fuenterrobles  
Requena  
Sinarcas  
Utiel  
Venta del Moro  
Villagordo del Cabriel  
  
El Racó d'Ademús  
Ademuz  
Casas Altas  
Casas Bajas  
Castielfabib  
Puebla de San Miguel  
Torrebaja  
Vallanca  
  
Els Serrans  
Alcublas  
Alpuente  
Andilla  
Aras de los Olmos  
Benagéber  
Bugarra  
Calles  
Chelva  
Chulilla  
Domeño  
Gestalgar  
Higueruelas  
Losa del Obispo  
Pedralba  
Sot de Chera  
Titaguas  
Tuéjar  
Villar del Arzobispo  
Yesa, La  
  
La Vall de Cofrents-Aiora  
Ayora  
Cofrentes  
Cortes de Pallás  
Jalance  
Jarafuel  
Teresa de Cofrentes  
Zarra   
  
El Camp de Túria  
Benaguasil  
Benisanó  
Bétera  
Casinos  
Eliana, l-  
Llíria  
Loriguilla  
Marines  
Nàquera  
Olocau  
Pobla de Vallbona, la  
Riba-roja de Túria  
San Antonio de Benagéber  
Serra  
Vilamarxant  
Gátova  
  
La Ribera Alta  
Alberic  
Alcàntera de Xúquer  
Alcúdia, l-  
Alfarb  
Algemesí  
Alginet  
Alzira  
Antella  
Beneixida  
Benifaió  
Benimodo  
Benimuslem  
Carcaixent  
Càrcer  
Carlet  
Catadau  
Cotes  
Ènova, l-  
Gavarda  
Guadassuar  
Llombai  
Manuel  
Massalavés  
Montserrat  
Montroy  
Pobla Llarga, la  
Rafelguaraf  
Real  
Sant Joanet  
Sellent  
Senyera  
Sumacàrcer  
Tous  
Turís  
Villanueva de Castellón  
  
La Costera  
Alcúdia de Crespins, l-  
Barxeta  
Canals  
Cerdà  
Estubeny  
Font de la Figuera, la  
Genovés  
Granja de la Costera, la  
Llocnou d'En Fenollet  
Llanera de Ranes  
Llosa de Ranes, la  
Moixent  
Montesa  
Novetlè  
Rotglà i Corberà  
Torrella  
Vallada  
Vallés  
Xàtiva  
  
La Vall d'Albaida  
Agullent  
Albaida  
Alfarrasí  
Aielo de Malferit  
Atzeneta d'Albaida  
Aielo de Rugat  
Bèlgida  
Bellús  
Beniatjar  
Benicolet  
Benigànim  
Benissoda  
Benisuera  
Bocairent  
Bufali  
Carrícola  
Castelló de Rugat  
Quatretonda  
Fontanars dels Alforins  
Guadasséquies  
Llutxent  
Montaverner  
Montitxelvo  
Olleria, l-  
Ontinyent  
Otos  
Palomar, el   
Pinet  
Pobla del Duc, la  
Ráfol de Salem  
Rugat  
Salem  
Sempere  
Terrateig